Kunagi teostati selline uuring, mis pidi seletama ära selle, miks inimesed armastavad päevauudiseid.  Sellest uuringust selgus kummatigi lihtne põhjus - see seadis uudiste armastajad olemuslikult samale pulgale seebikate nautijatega.    Uudised ja nendega kursis olemine juhindus samadest soovidest, millistest juhinduvad seebikate vaatajad, kes tahavad kursis olla kellegi Orlando või Roza pidevalt pöördeid tekitava eluoluga.    Vahe vaid  selles, et Ramirezed-Rozad seebikatest on välja mõeldud ja suhteliselt lihtsatesse eluvalemitesse paigutatud, kuid poliitiline seebiooper on tõeline reaalsus ning nende valemite õigeks mõistmiseks peab IQ pisut üle keskmise olema.    Aga oluline on see, et nii nagu klassikalised seebikad peavad hullutama lihtsat rahvast, nii ka poliitiline seebiooper omab piisavalt jõujooni, millised on suunatud lihtsa rahva hullutamisele, kaasatõmbamisele või eemalepeletamisele - täpselt nii nagu seda teatud  poliitilisele grupile parasjagu vaja on.    Poliitiliste seebiooperite austajatele on viimaste päevade uudisteportaalid siit ja sealtpoolt piiri toonud põnevust küllaga.    Loomulikult on põnev see, mis toimub Kõrgõzstanis, rääkimata möllust Ukraina gaasitarnete ja Sevastoopoli ümber.    Nüüd siis tagatipuks on lisatud põnevust eksperthinnangutega, mille kohaselt märtsi lõpus kummalistel põhjustel Neptuni valda vajunud Lõuna-Korea sõjalaeva ning ca 50 meremehe hukk oli seotud  siiski Põhja-Korea poolse torpeedorünnakuga (mida viimane resoluutselt eitab siiamaani - vt. lisaks  Lühidalt - 29.03.10). Noh ja siis veel salajutud, millised viitavad Poola presidendi lennuki allakukkumise seostele maalt (venemaalt) teostatud tahtlike toimingutega ... mida iganes, et põnevust poliitikafriikidele jätkuks.    Rosinaks koogi peal on kindlasti võidupäeva eelne kalender, mida venemaal asuva Permi kirjastus koos õnnitlustega endistele Nõukogude Liidu (veel elusolevatele) sõjaveteranidele saatis.    Viimati nimetatud kalendri juures on kõige rabavam (loe: solvavam) - vähemalt veteranide endi jaoks see asjaolu, et kuigi kalender on teostatud moodsatele ja kaunitele materjalidele, ilus ning  ajakohane, arvestades kõiki tänapäeva nõudeid, siis seal kujutatu on ... noh ... arusaamatu ... nõukogude sõduri jaoks.    Teatavasti ei ole vene rahvale omane andestada sõda ja paljudes küsitlustest selgub, et sõdur ja sõdur - üks vene armeest, teine saksa armeest - mõlemad poliitilised käsutäitjad ja need, kes oma juhtide tegevuse eest ei vastuta. Siiski on nii, et kui saksa pensionärist sõdur ei näe tänapäeval enam vene sõdurit kui vaenlast, siis vene sõdur ei ole võimeline andestama saksa sõdurile  seda, et too oli saksa sõdur. ... JA NÜÜD ... see kalender, ... saadetud õnnitlustega vene veteransõduritele ... kus on kujutatud piltidel kõrvuti nõukogude "vabastajat" ning saksa sõdurit - see on uskumatult andeksandmatu solvang (vt. uudise pilti).    Topelt hullem on aga veel see, et selles kalendris ongi enamus pilte väidetavalt just saksa sõdurite pildid, väidab Newsru.com.